钦定古今图书集成/明伦汇编/氏族典/第297卷 > 《廖用贤尚友录》 > 羊鸦仁
## 钦定古今图书集成/明伦汇编/氏族典/第297卷 > 《廖用贤尚友录》 > 羊鸦仁

按《梁书羊鸦仁传》，“鸦仁字孝穆，太山钜平人也。少骁
果，有胆力，仕郡为主簿。普通中，率兄弟自魏归国，封
广晋县侯。征伐青齐间，累有功，稍迁员外散骑常侍、
历阳太守。中大通四年，为持节都督谯州诸军事、信
威将军、谯州刺史。大同七年，除太子左卫率，出为持
节都督南北司豫楚四州诸军事、轻车将军、北司州”
刺史。侯景降，诏鸦仁督精兵三万，趋悬瓠应接。景仍
为都督豫司淮冀殷应西豫等七州诸军事、司豫二
州刺史，镇悬瓠。及侯景反，鸦仁率所部入援。太清二
年，鸦仁攻贼于东府城，反为贼所败。台城陷，鸦仁见
景，为景所留，以为五兵尚书。鸦仁常思奋发。三年，出
奔江陵，其故部曲数百人迎之，将赴江陵，至东莞，为
故北徐州刺史荀伯道诸子所害。